Vniuersis et singulis presentes litteras inspecturis Johannes, miseracione diuina episcopus Aboensis, et capitulum eiusdem Aboensis ecclesie salutem in Domino. Vniuersitati vestre presencium tenore notum facimus, quod Martinus Martini de Taymos et vxor eius Margareta, filia Ykalempa Kyrpoleyna, in presencia nostri constituti, curiam quandam dictam Taymos, cum omnibus iuribus et pertinenciis, accessibus, regressibus et vsibus eiusdem, et omnia alia bona sua, tam mobilia quam immobilia, ad honorem Dei et beate Marie matris eius et sancti Henrici, propria et spontanea ac bona sua voluntate inter viuos dederunt, transtulerunt et irreuocabiliter concesserunt mense prepositi Aboensis, transferentes in honorabilem virum Vinandum, prepositum Aboensem, et successores ipsius ius dominij, actionem et proprietatem, quecunque competencia et que competere poterant jn curia, iuribus et pertinenciis, accessibus, regressibus et vsibus ac bonis memoratis, a se et suis heredibus illa penitus abdicantes et excludentes, ita quod deinceps dictus Vinandus, prepositus Aboensis, et successores ipsius possent de eis tamquam de aliis bonis prepositure Aboensis libere disponere et efficaciter ordinare; tali tamen conuencione, ut prepositus Aboensis, quicunque pro tempore esset, ipsi Martino et vxori eius Margarethe supradictis quamdiu viverent victum et amictum et omnia eis necessaria sufficienter et beniuole in ciuitate Aboensi ministraret et ibidem in curia prepositi stupam quandam et hospicium pro commodo et vsu eorum singulari ipsis specialiter ordinaret. Hanc donacionem, translacionem, concessionem et cetera superius expressa dictus Vinandus, prepositus Aboensis, cum beniuolo et omnimodo suo atque nostro vnanimi consensv, nomine sui et successorum suorum et prepositure Aboensis acceptauit et se suosque successores, nomine prepositure eiusdem, ad dictum Martinum et vxorem eius, quamdiu viuerent, in omnibus suis necessariis et indigenciis, prout superius est expressum, sustentandos, cum nostro eciam omnimodo et vnanimi consensv, firmitate debita obligauit et astrinxit. Nos eciam Johannes, episcopus antedictus, dictam donacionem, translacionem et concessionem per Martinum et eius vxorem, et acceptacionem, obligacionem et astriccionem per Vinandum sepedictos factas, auctoritate ordinaria, de vnanimi tocius capitulj nostri consensu, confirmamus et perpetua stabiliuimus firmitate. Acta fuerunt hec in ciuitate Aboensi anno Dominj mcccºlxxixº, nona die mensis Decembris. Jn quorum euidenciam sigillum nostrum et prepositi necnon capituli supradictorum presentibus sunt appensa. (Härefter är anmärkt:) Nota, quod quidam Olauus Sowore vendidit quondam Martino de Thaymo ɉ locum in vno piscario, quod dicitur Taymo. Jtem quidam Olauus Mustiaynen, cuius filius Olauus in Lonto gener est (eiusdem), et Olauus Linaharia vendidit eidem Martino pro vno boue albo et ij:bus ouibus vnum integrum locum in eodem piscario, dictum mærdhrærwm.